Euroopan parlamentin

päätöslauselma,

joka sisältää huomautukset, jotka ovat erottamaton osa päätöstä vastuuvapaudesta Euroopan hiili- ja teräsyhteisön (EHTY) talousarvion toteuttamisesta varainhoitovuonna 1999

EUROOPAN PARLAMENTTI, joka

ottaa huomioon EHTY:n perustamissopimuksen 78 g artiklan ja 97 artiklan,

ottaa huomioon tilintarkastustuomioistuimen kertomuksen Euroopan hiili- ja teräsyhteisön tilinpäätöksestä 31 päivänä joulukuuta 1999(1),

ottaa huomioon 21 päivänä joulukuuta 1977 annetun varainhoitoasetuksen 89 artiklan 7 kohdan, jonka mukaisesti kaikkien yhteisön toimielinten on toteutettava kaikki aiheelliset toimenpiteet antaakseen vastauksen vastuuvapautta koskevissa päätöksissä esitettyihin huomautuksiin,

ottaa huomioon tilintarkastustuomioistuimen EHTY:n varainhoitovuotta 1999 koskevan vuosikertomuksen (sisältää myös EHTY:ä koskevan tarkastuslausuman) sekä komission vastaukset(2) (C5-0654/2000),

ottaa huomioon neuvoston 12. maaliskuuta 2001 antaman suosituksen,

ottaa huomioon neuvoston 20. heinäkuuta 1998(3) ja 21. kesäkuuta 1999 antamat päätöslauselmat(4),

ottaa huomioon komission tiedonannon neuvostolle, Euroopan parlamentille, EHTY:n neuvoa-antavalle komitealle, talous- ja sosiaalikomitealle ja alueiden komitealle EHTY:n perustamissopimuksen voimassaolon päättymisestä ja rahoitustoiminnasta vuoden 2002 jälkeen (KOM(2000) 518),

ottaa huomioon komission tiedonannon neuvostolle, Euroopan parlamentille, EHTY:n neuvoa-antavalle komitealle, talous- ja sosiaalikomitealle ja alueiden komitealle rakenteellisesta vuoropuhelusta EHTY:n perustamissopimuksen voimassaolon päätyttyä (KOM(2000 588),

ottaa huomioon komission seurantakertomuksen varainhoitovuodelta 1998,

ottaa huomioon Amsterdamissa kokoontuneen Eurooppa-neuvoston päätelmät kasvusta ja työllisyydestä,

ottaa huomioon talousarvion valvontavaliokunnan mietinnön sekä teollisuus-, ulkomaankauppa-, tutkimus- ja energiavaliokunnan lausunnon (A5-0097/2001),

A. toteaa, että EHTY:n perustamissopimuksen 2 artiklassa asetetaan sen päämääräksi taloudellinen kasvu, työllisyyden kasvu ja elintason nousu,

B. toteaa, että EHTY:n perustamissopimuksen voimassaolon tulevan päättymisen vuoksi EHTY:n rahoitustoiminta (erityisesti lainat) on käytännöllisesti katsoen lakannut,

C. toteaa, että komissio vahvisti hiili- ja terästuotteita koskeneen ja EHTY:n talousarvion tärkeimpiä tulonlähteitä olleen EHTY-maksun 1. tammikuuta 1998 alkaen 0 prosentiksi ja että se on edelleen merkitty talousarvioon,

D. toteaa, että EHTY:n tärkein rahoituslähde käy ilmi nykyisin eri rahastojen ja rahoitusasemien hallintoa koskevasta nettosaldosta,

E. toteaa, että EHTY:n tase on jatkuvasti pienentynyt vuodesta 1997 ja että se on vähentynyt 539 miljoonaa euroa vuodesta 1998: saamisten osuus oli 55,1 prosenttia ja käteisvarojen 41,1 prosenttia,

F. toteaa, että tuloslaskelma on 130 miljoonaa euroa pienempi kuin edellisenä vuonna, että rahoitustappiot ovat vähentyneet 73 miljoonasta eurosta 33 miljoonaan euroon ja että korkotuotot ovat vähentyneet 345 miljoonasta eurosta 254 miljoonaan euroon ja toimintatalousarvioon liittyvät tuotot ovat vähentyneet 145 miljoonasta eurosta 104 miljoonaan euroon,

G. ottaa huomioon, että komissio on vahvistanut 100 prosentin vakavaraisuussuhteen hetkelle, jona EHTY:n perustamissopimuksen voimassaolo lakkaa,

H. toteaa, että vakavaraisuussuhde on tällä hetkellä 37,8 prosenttia ja että sen odotetaan kasvavan sataan prosenttiin 23. heinäkuuta 2002 mennessä,

I. toteaa, että kasvua ja työllisyyttä koskevassa Eurooppa-neuvoston päätöslauselmassa, joka annettiin Amsterdamissa 16. ja 17. kesäkuuta 1997, ja edellä mainitussa neuvoston 21. kesäkuuta 1999 antamassa päätöslauselmassa, joka käsitteli EHTY:n tulevaisuutta, pyydettiin, että EHTY:n perustamissopimuksen voimassaolon päätyttyä jäljellä olevista varoista saatavat tulot käytetään tutkimusrahastoon hiili- ja terästeollisuuteen liittyviä aloja varten,

J. toteaa, että tämänhetkisten arvioiden mukaan EHTY:n varat ovat vuonna 2002 1,6 miljardia euroa, joista on vähennettävä noin 495 miljoonaa euroa, jotka on varattu jäljellä olevien velkojen maksamiseen, joten jäljelle jää noin 1,1 miljardia euroa,

K. katsoo, että jäljelle jäävää määrää voidaan pitää omina varoina, joiden olisi tuotettava noin 45 miljoonan euron vuotuiset korkotuotot, jotka käytetään hiili- ja teräsalan tutkimukseen (tutkimuksen puiteohjelman ulkopuolella),

L. ottaa huomioon ne komission toimittamat selvitykset EHTY:n varoilla harkituista rakennuksista ja EHTY:n lainoista virkamiehille, joita pyydettiin 13. huhtikuuta 2000 annetussa päätöslauselmassa vastuuvapauden myöntämisestä komissiolle EHTY:n varainhoidosta varainhoitovuonna 1998(5),

M. ottaa huomioon, että OLAF on vastannut huomautuksiin, jotka sisältyvät edellä mainittuun 13. huhtikuuta 2000 annettuun päätöslauselmaan ja jotka koskevat väitettyjä, perusteettomiksi osoittautuneita petoksia,

N. ottaa huomioon, että EHTY:n perustamissopimuksen voimassaolon päättyminen 23. heinäkuuta 2002 johtaa EHTY:n oikeudellisen järjestelmän ja menettelyjen käytöstä poistumiseen ja neuvoa-antavan komitean lakkauttamiseen,

O. toteaa, että tilintarkastustuomioistuin hyväksyi 11. ja 12. lokakuuta 2000 EHTY:n varainhoitovuotta 1999 koskevan vuosikertomuksen,

P. toteaa, että tilintarkastustuomioistuimen mukaan EHTY:n tilinpäätös 31. joulukuuta 1999 antaa oikean kuvan sen varoista, taloudellisesta tilanteesta sekä sen toiminnan tuloksesta samana päivänä päättyneeltä varainhoitovuodelta,

Q. toteaa, että tilintarkastustuomioistuimen mukaan toimien laillisuus ja asianmukaisuus on kaiken kaikkiaan varmistettu riittävästi, ja ehdottaa tämän seurauksena myönteistä tarkastuslausumaa,

EHTY:n lakkauttaminen

1. pyytää komissiota arvioimaan EHTY:n korkotuen vaikutuksen hiilialan kilpailutilanteeseen ja sen merkityksen joidenkin jäsenmaiden maksimiin valtionapuihin verrattuna;

2. toistaa jo vastuuvapautta varainhoitovuodelta 1998 myöntäessään esittämänsä pyynnön, jonka mukaan komissio arvioisi EHTY:n vaikutukset perustamissopimuksessa määrättyjen talouden ja työllisyyden kasvun sekä elintason nousun edistämisen tavoitteiden saavuttamiseen ennen EHTY:n perustamissopimuksen voimassaolon päättymistä 23. heinäkuuta 2002;

3. ottaa huomioon, että tilintarkastustuomioistuin pitää realistisena komission tavoitetta, jonka mukaan 100 prosentin vakavaraisuussuhde saavutetaan 23. heinäkuuta 2002, ja että tilintarkastustuomioistuin seuraa tarkoin sen kehitystä ja haluaa, että se pidetään ajan tasalla;

4. odottaa komission takaavan Euroopan parlamentille, että varaukset ovat riittävät vuoden 2002 jälkeen niin, että antolainaustoimista ei ole minkäänlaista riskiä, kun ne päättyvät;

5. painottaa jatkavansa veronmaksajien varojen tehokkaan käytön valvontaa EHTY:n lakkauttamisen jälkeenkin;

6. toteaa, että EHTY:n tase oli vuoden 1999 lopulla 4,488 miljardia euroa, ja panee merkille sen vahvuuden;

7. on tyytyväinen siihen, että komissio esitti niiden suositusten mukaisesti, jotka parlamentti esitti edellä mainitussa vuoden 1998 vastuuvapautta koskevassa päätöslauselmassa, ehdotuksen neuvoston päätökseksi monivuotisista teknisistä suuntaviivoista hiili- ja terästutkimusrahaston tutkimusohjelmaa varten(6), julkaisi vuonna 2000 EHTY:n teräsalan tutkimuksesta ja teknologisesta kehittämisestä (TTK) viisivuotisarvioinnin(7), jonka oli laatinut sovellettuun tieteelliseen, teolliseen ja sosiaaliseen tutkimukseen erikoistuneiden riippumattomien asiantuntijoiden paneeli, ja julkaisee nyt kriteerit, joiden perusteella EHTY:n teräsalan tutkimushankkeet valitaan, joiden perusteella niitä seurataan ja arvioidaan;

8. pyytää komissiota selvittämään, miksi samanlaista arviointia ei tehdä hiilialalla;

9. toistaa jo vastuuvapautta varainhoitovuodelta 1998 myöntäessään esittämänsä pyynnön siitä, että komissio EHTY:n perustamissopimuksen päättymisen huomioon ottaen laatisi selvityksen todellisista henkilöstötarpeista ja organisoisi tarvittaessa uudelleen asianomaisten pääosastojen yksiköt sekä toimittaisi tämän suunnitelman Euroopan parlamentille ennen EHTY:n perustamissopimuksen voimassaolon lakkaamista;

10. pyytää komissiota painostamaan jäsenvaltioita toimimaan siten, että talous- ja sosiaalikomitea, jonka piti olla vastuussa rakenteellista vuoropuhelusta EHTY:n perustamissopimuksen päättymisen jälkeen, voisi koostumuksensa ja toimintatapojensa mukaan tarjota hiili- ja terästeollisuuden erityisasiantuntemusta;

11. pyytää komissiota laajentumista ajatellen neuvottelemaan asianomaisten maiden kanssa edellytyksistä niiden osallistumiselle uuteen tutkimusrahastoon;

Aikaisempien suositusten noudattaminen - varainhoidon tehokkuus

12. katsoo, että ei voida hyväksyä sitä, että varainhoitovuotta 1999 koskevassa kertomuksessa ei ole tietoja, joiden avulla kyettäisiin arvioimaan käteisvarojen hoidon laatua; pyytää komissiota toimittamaan, kuten luvattiin, tilintarkastustuomioistuimelle ja parlamentille jo vuodelta 1999 mutta viimeistään vuodelta 2000 kaikki tarvittavat tiedot, jotta käteisvarojen hoidon tehokkuutta voidaan arvioida markkinatilanteen mukaan;

13. katsoo, että nämä tiedot ovat ensisijaisen tärkeitä arvioitaessa EHTY:n varojen hoidosta saatavia nettotuloja, jotka osoitetaan tutkimusrahastolle EHTY:n perustamissopimuksen voimassaolon lakkaamisen jälkeen; pyytää tämän vuoksi komissiota tekemään neuvostolle ja parlamentille konkreettisia ehdotuksia, jotka koskevat tutkimusrahaston tulevia resursseja ja rahaston hallinnointikustannuksia;

Mahdollisesti käytettävissä olevien maksusitoumusten peruuntuminen

14. pahoittelee, että komissio on peruuttanut huomattavia määriä kovin myöhään, mikä ilmentää komission yksiköiden hallinnoinnin riittämättömyyttä:

Lähdeveron takaisinmaksu

15. panee merkille, että EHTY on menettänyt lainmukaisia korkoja Italiassa vallitsevan järjestelmän vuoksi, ja katsoo, että tällaisen tilanteen ei tulisi toistua, mutta katsoo myös, että tämä johtuu komission yksiköiden huonosta hallinnoinnista:

Lainat virkamiehille

16. kummeksuu, että virkamiehille myönnettyjä lainoja koskevat tilit laadittiin edelleen vuonna 1999 arvioperusteisesti eikä tosiasiallisen tilanteen mukaan; ottaa huomioon, että komissio on esittänyt suunnitelman virkamiesten uusien lainojen myöntämisen lopettamiseksi EHTY:n perustamissopimuksen voimassaolon lakkaamisen jälkeen;

17. vaatii komissiota valmistelemaan suunnitelman EHTY:n entiseen eläkerahastoon perustuvan henkilöstölainajärjestelmän siirtämisestä mahdollisimman alhaisin kustannuksin ulkopuolisen pankkisektorin lainakannaksi;

18. pitää myönteisenä, että Euroopan tilintarkastustuomioistuin on antanut yleisesti ottaen komissiolle myönteisen arvion EHTY:n varainhoitovuoden 1999 talousarvion täytäntöönpanosta ja että komissio aikoo ilmoittaa käteisvarojen hoidosta saadun keskimääräisen tuoton EHTY:n vuosikertomuksessa varainhoitovuodesta 2000 lähtien, mutta korostaa, että komission olisi noudatettava mahdollisimman suurta avoimuutta ilmoittaessaan EHTY:n varojen arvoa koskevista tiedoista, etenkin kun on kyse EHTY:n perustamissopimuksen voimassaolon päättämisestä ja hiili- ja terästutkimusrahaston perustamisesta.

(1) EYVL C 281, 4.10.2000, s. 26.

(2) EYVL C 347, 4.12.2000, s. 1.

(3) EYVL C 247, 7.8.1998, s. 5.

(4) EYVL C 190, 7.7.1999, s. 1.

(5) EYVL C 40, 7.2.2001, s. 392.

(6) EYVL C 29 E, 30.1.2001, s. 254.

(7) EUR report -julkaisusarja nro 19301.

LIITE

EHTY:N TASE 31. JOULUKUUTA 1999

>TAULUKON PAIKKA>

>TAULUKON PAIKKA>

31. JOULUKUUTA 1999 PÄÄTTYVÄN VARAINHOITOVUODEN TULOSLASKELMA

>TAULUKON PAIKKA>

>TAULUKON PAIKKA>

EHTY:N TOIMINTATALOUSARVION TÄYTÄNTÖÖNPANO

>TAULUKON PAIKKA>